## Pravilnik o korištenju bankovne garancije u carinskom postupku

### NN 82/1999 (6.8.1999.), Pravilnik o korištenju bankovne garancije u carinskom postupku

# **MINISTARSTVO FINANCIJA**

Na temelju točke VII. Odluke o uvjetima za podizanje robe koja je pod
carinskim nadzorom prije obračuna i naplate carine i drugih opterećenja
pri uvozu robe ("Narodne novine", br. 62/92), ministar financija donosi

## **PRAVILNIK**

### **O KORIŠTENJU BANKOVNE GARANCIJE U CARINSKOM POSTUPKU**

Članak 1.

Ovim Pravilnikom uređuju se odnosi između carinskog obveznika - nalogodavca
za izdavanje garancije (u daljnjem tekstu: carinski obveznik), Carinske
uprave Republike Hrvatske (u daljnjem tekstu: korisnik garancije) i banke
izdavatelja garancije (u daljnjem tekstu: izdavatelj garancije) u postupku
vezanom za izdavanje bankovne garancije, postupak i način prihvata garancije,
te sadržaj i način korištenja garancije za osiguranje namirenja nastalih
carinskih obveza ili carinskih obveza koje bi mogle nastati, te poreza
na dodanu vrijednost, posebnih poreza i drugih opterećenja koje je Carinska
uprava po posebnim propisima ovlaštena naplaćivati prilikom uvoza, izvoza
ili provoza robe, kao i kamata koje su nastale ili bi mogle nastati u svezi
s carinskim obvezama za koje je garancija izdana i prihvaćena (u daljnjem
tekstu: carinske obveze).

Članak 2.

Izdavanjem bankovne garancije banka se obvezuje da će platiti carinske
obveze koje carinski obveznik do njihove dospjelosti nije platio.

Carinski obveznik može podnijeti garanciju za plaće svih carinskih obveza
nastalih tijekom razdoblja važenja odnosne bankovne garancije, te bankovnu
garanciju za carinske obveze za pojedinu vrstu carinskih obveza (posebna
bankovna garancija), kao i za carinske obveze nastale iz određenog carinskog
pravnog odnosa (pojedinačna bankovna garancija).

Pojedinačna bankovna garancija podnosi se mjerodavnoj carinarnici, a
ostale vrste garancije Središnjem uredu Carinske uprave.

Članak 3.

Bankovna garancija podnosi se u tri primjerka na ovjeru ustrojstvenoj
jedinici Zavoda za platni promet kod koje se vodi žiroračun banke naznačen
u garanciji.

Carinska uprava Republike Hrvatske može prihvatiti bankovnu garanciju
koju je izdala banka sa sjedištem u Republici Hrvatskoj.

Ovjerom podnijete bankovne garancije Carinska uprava rješava o prihvaćanju
te garancije.

Ne prihvati li podnijetu bankovnu garanciju Carinska uprava Republike
Hrvatske o tome donosi rješenje. Primjerak rješenja dostavlja se i izdavatelju
odnosne bankovne garancije.

Izvornik ovjerene garancije pohranjuje se u Carinskoj upravi (Središnjem
uredu, odnosno mjerodavnoj carinarnici). Dva primjerka ovjerene garancije
vraćaju se carinskom obvezniku, od kojih carinski obveznik jedan primjerak
dostavlja izdavatelju garancije.

Središnji ured Carinske uprave odmah obavještava carinarnice o prihvaćanju
bankovne garancije.

Carinski obveznik ne može u carinskom postupku pozvati na garanciju
banke sljedeći radni dan od dana kada je Središnji ured Carinske uprave
prihvatio garanciju.

Članak 4.

Rok važenja bankovne garancije kojom se osigurava plaćanje mogućih carinskih
obveza ne može biti kraći od šest mjeseci, odnosno kraći od roka u kojem
carinska obveza može dospjeti, produženom za 90 dana radi naplate. Početak
i istek roka važenja u bankovnoj garanciji označava se danom, mjesecom
i godinom, a obveza banke izdavatelja u svakom slučaju prestaje u roku
naznačenom za prestanak važenja odnosne bankovne garancije, produženom
za 90 dana, ako Zavodu za platni promet u tom roku ne bude dostavljen ovršni
naslov za naplatu nenamirene carinske obveze po osnovi te garancije.

Ako je rok važenja bankovne garancije protekao, a carinske obveze koje
su njome bile osigurane još nisu ili nisu u cijelosti plaćene odnosno još
uvijek mogu nastati, nova garancija koju polaže carinski obveznik mora
sadržavati i odredbu da se po osnovi te garancije mogu naplatiti i carinske
obveze koje su bile osigurane prethodnom garancijom.

Bankovnu garanciju je moguće produžiti prije isteka roka njezina važenja.

Na pisani zahtjev carinskog obveznika Carinska uprava Republike Hrvatske
vratit će položenu garanciju, ako utvrdi da su plaćene sve carinske obveze
pokrivene s tom garancijom, utvrdi da odnosne carinske obveze više ne mogu
nastati, odnosno da je namirenje odgovarajuće carinske obveze osigurano
drugim odgovarajućim instrumentom.

Izdavatelj garancije može u svako doba opozvati izdanu bankovnu garanciju.
Opoziv bankovne garancije dostavlja se u pisanom obliku korisniku garancije,
poštom preporučeno s povratnicom. Opoziv stupa na snagu osmoga dana od
dana njegova prijama od strane korisnika garancije. U slučaju opoziva,
odnosna bankovna garancija vrijedi za carinske obveze koje su do dana stupanja
opoziva na snagu bile osigurane opozvanom garancijom, a izdavatelja garancije
može se pozvati na plaćanje do roka isteka garancije naznačenog u toj garanciji,
produženog za 90 dana.

Članak 5.

Ako je to utvrđeno bankovnom garancijom izdatom u korist otpremničke
tvrtke, takva garancija može se koristiti u postupku carinjenja robe drugih
osoba, ako se ta otpremnička tvrtka u odnosnome carinskom postupku pojavljuje
kao opunomoćeni otpremnik.

Carinski obveznik se ne može u postupku carinjenja robe pozvati na garanciju,
ako nije namirio već dospjele carinske obveze.

Iznimno, carinarnica može carinskom obvezniku koji ne udovoljava uvjetu
iz stavka 2. ovoga članka, dozvoliti carinjenje živih životinja, lako pokvarljive
robe i rezervnih dijelova za nužno tekuće održavanje opreme koja je u uporabi.

Članak 6.

Pri odlučivanju o prihvatu podnijete bankovne garancije Carinska uprava
Republike Hrvatske vodi računa o urednosti carinskog poslovanja carinskog
obveznika u prethodno provedenim postupcima, te pravodobnosti i cjelovitosti
izmirenja dospjelih carinskih obveza, a pri utvrđivanju visine garancijom
zajamčene svote, i o vrsti i opsegu carinskog poslovanja carinskog obveznika.

U pogledu visine garancijom zajamčene svote polazi se od mjesečnog prosjeka
obračunatih i mogućih svota carinskih obveza u razdoblju šest mjeseci koji
neposredno prethode polaganju garancije.

Visina zajamčene svote za posebnu i pojedinačnu bankovnu garanciju određuje
se prema visini carinskih obveza koje su nastale ili bi mogle nastati za
robu obuhvaćenu određenom vrstom carinskih postupaka odnosno u pojedinačnom
carinskom postupku.

Garancijom zajamčena svota umanjuje se za svaki iznos kojeg izdavatelj
garancije plati umjesto carinskog obveznika, osim ako izdavatelj garancije
pisano obavijesti Carinsku upravu da garancija i dalje vrijedi u punom
iznosu.

Članak 7.

Garancija za osiguranje carinskih obveza mora sadržavati:

a) broj garancije,

b) razdoblje važenja garancije,

c) iznos jamstvene svote garancije,

d) odredbu o njezinoj primjeni "na prvi poziv" i "bez prigovora",

e) podatke o izdavatelju garancije (tvrtka banke, njezin matični broj,
sjedište, broj žiroračuna, te naziv ustrojstvene jedinice Zavoda za platni
promet pri kojoj se vodi odnosni žiroračun banke),

f) podatke o carinskom obvezniku (tvrtka, sjedište i matični broj),

g) odredbu o preuzimanju garancijskih obveza iz prethodnog razdoblja
(članak 4. stavak 2.),

h) odredbu o korištenju garancije izdate otpremničkoj tvrtki u postupku
carinjenja robe drugih osoba (članak 5. stavak 1.),

i) datum i mjesto izdavanja garancije,

j) ovjeru Carinske uprave Republike Hrvatske o prihvatu garancije (broj,
datum, potpis ovlaštenoga službenika, te pečat), te

k) ovjeru mjerodavne ustrojstvene jedinice Zavoda za platni promet.

Bankovna garancija za namirenje carinskih obveza izdaje se u sadržaju
sukladnom oglednom obrascu "Bankovne garancije za namirenje carinskih obveza",
koji je otisnut u privitku ovog Pravilnika i njegovim je sastavnim dijelom.

Pri utvrđivanju sadržaja posebne i pojedinačne bankovne garancije odgovarajuće
se koristi obrazac iz stavka 2. ovoga članka.

Članak 8.

Carinske garancije koje su do dana stupanja na snagu ovoga Pravilnika
podnesene Središnjem uredu Carinske uprave ili carinarnicama mogu se u
carinskom postupku koristiti do isteka roka njihova važenja, a najduže
do 31. prosinca 1999. godine.

Članak 9.

Danom stupanja ovoga Pravilnika na snagu prestaje važiti Uputa o korištenju
garancije kao jamstva za namirenje dospjelih carinskih obveza ("Narodne
novine", br. 63/92 i 1/95).

Članak 10.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 413-01/99-01/329
Urbroj: 513-02-1210/99-1
Zagreb, 23. srpnja 1999.

Ministar financija
**mr. Borislav Škegro,** v. r.

*Ogledni obrazac bankovne garancije
za namirenje carinskih obveza*

(Memorandum izdavatelja garancije)

Na zahtjev................................................................................

za osiguranje plaćanja carinskog duga u skladu s Pravilnikom o korištenju
bankovne garancije u carinskom postupku ("Narodne
novine" br. 82/99) izdaje se:

BANKOVNA GARANCIJA br.....................

Ova bankovna garancija važi za osiguranje plaćanja carinskih obveza
iz članka 1. Pravilnika o korištenju bankovne garancije u carinskom postupku
u iznosu do .................. kuna.

Garancija važi u razdoblju od ................ do ................,
te se produžuje za 90 dana, pa se carinska obveza iz garancije može naplatiti
do dana ........................................ .

PODACI O IZDAVATELJU GARANCIJE

Matični broj:                                        ...........................................

Tvrtka banke - izdavatelja garancije     ...........................................

Sjedište:                                              ...........................................

Poštanski broj:                                    .............. Mjesto:
...............

Žiroračun:                                           ...........................................

koji se vodi pri:                                    ...........................................

PODACI O OBVEZNIKU - NALOGODAVCU ZA IZDAVANJE GARANCIJE

Matični broj:                                       ...........................................

Tvrtka:                                                ...........................................

Sjedište:                                              ...........................................

Poštanski broj:                                     .............. Mjesto:
...............

Banka - izdavatelj garancije obvezuje se da će na prvi poziv i bez prigovora
Carinskoj upravi Republike Hrvatske platiti carinske obveze iz članka 1.
Pravilnika o korištenju bankovne garancije u carinskom postupku osiguranih
ovom garancijom, koji dospijevaju na plaćanje za razdoblje važenja ove
garancije.

Banka - izdavatelj garancije ovlašćuje Zavod za platni promet da na
prvi poziv Carinske uprave Republike Hrvatske iz novčanih sredstava izdavatelja
ove garancije namiri sva dospjela potraživanja Carinske uprave Republike
Hrvatske koja nisu namirena u propisom, odnosno izvršnim rješenjem mjerodavne
carinarnice, utvrđenom roku.

Ova garancija može se koristiti za osiguranje namirenja carinskih obveza
drugih osoba, u slučajevima kada je carinski obveznik iz ove garancije
opunomoćeni otpremnik tih osoba u postupku carinjenja odnosne robe.

DA - NE

(nepotrebno precrtati)

Ovom garancijom zajamčena svota umanjuje se za svaki iznos naplaćen
po ovoj garanciji.

Ova garancija izdana je u tri istovjetna primjerka.

.......................................                          M.P.
                           ........................................
        (mjesto i datum)                                                                      (potpis
ovlaštene osobe)

Carinska uprava Republike Hrvatske,   ...........................................
prihvaća i evidentira predmetnu garanciju pod brojem ............... .

.......................................                         M.P                              .
........................................
         (mjesto i datum)                                                                      (potpis
ovlaštene osobe)

Zavod za platni promet, ustrojstvena jedinica ...............................
ovjerava i evidentira predmetnu garanciju, te se obvezuje da će na prvi
poziv Carinske uprave Republike Hrvatske postupiti po odredbama ove garancije.

......................................                         M.P                              .
........................................
         (mjesto i datum)                                                                      (potpis
ovlaštene osobe)

Pravilnik, NN 82/1999-1488